114 年全國語文競賽臺灣原住民族語言朗讀文章 【丹群布農語】 高中學生組 編號 3 號

Ikma’ia Anak’anak Tu Tamasaz

Haiza dau tatini tapudavus tu qaqanup bunun, maaq aipa a tuqaqaun bunun tu mastaan maqansiap qanup. Muqa tu nii dau aipa maqtu pasaduan i davus.

Haiza tu tas’a qanian, masabaq aipa mataisaq tu haiza tatini madaingazin tu bunun taqu istaa tu: “ Uuvaz’az! Saivak aas tas’a tunpu’, ama’av pihaan va’u suu. qabasin anatupa aas tu malkakamaaq, kaa tuza tunpu un laktanan.” Binazbazin a madaingaza a, minkaila a qaqanupa. Kanasia aipa madaingaz ta tu qalinga mama ki tupu, nitu dau laktanan istaa.

Haiza tu tastuqanian, paqudan dau aipa duma bunun i davus. mulumaq dau ka, lasuun aipa ihaan daan. Minsuma qana tumaz mama istaa mapundaza haan lukis sinuk istaa, na’ispakaun i auqaz istaa. Aupa uka qaimangsut iskali’luq ki bungu bunun ta, munastu a tumaza siza ki batu. Kalinluvluvun dau ka minispaskat bununa, tispalkav aipa minuqu, tinquza aipa tu lakuaq sata iska lukis daza ti tu? Muqa dau ka mata usaduan i auqaz tumaz, saduu tu maaq a tumaz a angkus i batu na minkalapat i lukis ta. “ Na mi’uni qan ata haip kakaunun intuun? ”Sapsapun istaa ka tunpu ihaan va’u ka, katdikusa istaa ka pai’anan tunpu’ka, ngausun istaa ka auqaz tumaza masangsang mapataz. Minsumain a maskun namapataz zaku un. Muqa aipa kanatunpu masangsang i tumaz ta tu bungu. a muqqalqal a tamaz pananastu mataz. Tupa dau aipa tu, “Alnanaizaq nii aak tan’a madadaingaz ta tu qalinga, almatazi aak haip qanian.” “Maaq sata miniqumis tu taus’uvaz’azun i tina a, nanuin a diqanin tu masaiv ita vaivivavi tu tamasaz sii taiklas, a nii ata mapisihal ikma’ia. Paqpun nitu minsia ka imita tu sinkuzakuza, pimama’az i diqanin sinsaiv mita tu sinpumazav.”

Munastu a qaqanup a, sababaiv i iniqumisan istaa, mintatulin daingaz aipa miliskin. Tupa ainpa tu: “nii aak maszang duma bunun tu masaihuu malkaquma, lauqu nii a diqanin masaiv zaku maupa ti tu tamasaz siin taiklas.” “ A mavia aak tu maqansiap malhaqu? manaq tu ma’asik i?  Sia ti ka sinsaiv diqanin zaku?.” Paiskatudiip aipa malmananu qaqanup, niin ququd davus, mispapaskat. Tutuza dau aipa tu min’uni’in i mamangan, kazimaun amin i qaqanup bunun.

114 年全國語文競賽臺灣原住民族語言朗讀文章 【丹群布農語】 高中學生組 編號 3 號

(文章大意 僅供參考) ※字數限200字

善用自己的優勢

有一位獵人愛喝酒，一位老人對他說：「孩子呀！以後不論如何，作何事，你這把斧頭千萬不要忘記佩戴著。」他醉倒在回家的路上。熊就把他揹到樹上去，要當幼熊食物。當熊爬下樹找石頭時，涼風吹醒獵人，他用斧頭劈開幼熊的頭部，再用斧頭痛擊爬上來的熊。

他說：「我們獵人哪，斧頭本來就不能夠丟掉，因為我們的力量就在那。」