114 年全國語文競賽臺灣原住民族語言朗讀文章 【巒群布農語】 國中學生組 編號 2 號

Pali-uni Tantungu

Ma-aq naak haip a na istaqu ka sia pali-uni tantungu. Heza tu tastusanavan, ni-i saam i binano-az tun matudul, madia naam a sinpababazbaz, inheza-an saak i iniliskinan a, tupa-uk a binano-az un tu, mintun qo ata munhaan pantama-un haan Ququaz ta tantungu ki. Uu ka, tupa ka binano-az un tu na sanasu-u kis heza ka sui ki.

Tuza tu kavavaa saam masabaq a, ma-aq tudiip tu minkelas saam a, pisisihalun zami ka ilumaq a qemqemangsut masankun, mapisaningsing ma-asik, hulus tu pisihalun zami amin matipultipul madenpus. Uu ka, iskakiiv zami ki masinoba ka sinsinepuk, kantingmut saam munhaan panadada-anlehlesapuz mabaliv pea tu na istunlehlesapuz zami munhaan tamaTalum haan Ququaz ta tantungu.

Tonadiip in tu sanavan a tinsuu ang nai mapataz i tulkuk mapaka-un zami. Sasuu tu pisihalun saam nai mapasabaq. Kutun in a, dasun saam munhaan babalivandengaz isbaliv i bilangbilang tu hulus pessia binano-az tun, mabaliv i mesapa tu sapil penaak, madia ingtaa sui ka ikma-e-un tudiip, na talti-un in a, minmaqmut saam minkelas, hadasun munhaan babalivan, pakonan haan Puut i buqulpetiphak, satu-un saam nai punhaan panadada-anlehle, tupa-uk nai tu lau qo naip munbaas amu munzami-an ta tantungu ki, melibuntu in ni-i tu mun-ita tantungu, tupa nai tu, na tantungu dau kis heza in a el-u-an.

I-ita saam patinpalavaaz ingtaa ka, tutuza tu manahipdengaz naam a is-aang, tundaza saam i lehlesapuz mudaan munlumaq ti, patupa saam i binano-az tun tu ma-aq is munbaas nenka tantungu ka, na ma-aq dau ka balivun ispaska ingtaa ka na masihal i, na asa tu ingkalopa ko miliskin, na ni-i tu masihal is tinbalabala, asa tu minbaas masaivsaiv.

Mopa mopa ta duma bunun is tantungu-an ta ka, na asa ata amin tu mopa ta kis tantungu-an, uu ka na tudiip a tentungu ka miliskin tu ni-i tu minnautnaut tu tentungu. Ma-aq ata kis unbasan nai ta tantungu ka, asa ata amin tu mopa ta ka na mapinahip inai ta ka is-aang, na tudiip nenka makabununbunun tataqu tu maqazasqas ata masaivmasaiv i kazima-un mita, na istataqu ingtaa duma bunun tu tutuza ata tu masihal tu bunun, ma-aq is san heza in mita ka iniqdi-an a na maqtu nenka musuqis miliskin tu memaku-aq ata malkanai ta ka, maqtu in nenka mindangazdangaz mita, minbaas masaivsaiv mita kis uka-an in ata.

114 年全國語文競賽臺灣原住民族語言朗讀文章 【巒群布農語】 國中學生組 編號 2 號

(文章大意 僅供參考) ※字數限200字

論拜訪

有天晚上，我跟妻子睡不著，我忽然有個想法，想去住藤枝村的伯父那，所以起床整理家務，牲畜交給弟弟他們照顧後出發，晚上伯父招待我們，隔天早上，他們買衣服、皮鞋給我們，花不少錢；第三天，送我們到火車站。我們相約有空到我們那裡，坐火車時，我跟老婆說，要先想好他們來我們要準備什麼禮物，只讓他們單方面贈送禮物給我們是不行的，我們也應該回報給。這樣就是所謂的互助助人。