114 年全國語文競賽臺灣原住民族語言朗讀文章 【巒群布農語】 國中學生組 編號 3 號

Pali-uni qanivalval

Ma-aq dau qabas a qanivalval a sia miminis-av tu bunun a mapakahau, mopa patistuban dau sia tatini tu bunun a tanuduq, mudaan in dau ka metistu tanuduq tu bunun, uu tu, tupa dau ka petistuban i tanuduq tu bunun a tu, maqtu-ang saak minbaas i langat i ni-i ang mataz. Uqna-un i mepataz ta matistu ka ima, aminun a masqanan matu’tu ka tuqnaz, uu tu muqna ang nepa tupa tu miqumis ang saak, ni-i ang mataz. Paaq pu-un qeng-utun istaa ka mumudan a, kankanun haan issia ta tu davaz, dikut haan taluqan masabaq, mopa manahip a tusasaus dau tu: “ Ii hii buu iang tuu ” .

Kanaqtung in tusaus a tupa dau ka mepataz a tu: “Zaku ka mastaan matamasaz i qeng-utuk a bungu ka, ni-i in a qineng-ut i bungu ka maqtu bazbaz, samuq is babazbaz ang a bungu ka, sulan istaa ka bungu ki iningqalidangan tu pan-e-an a, maldauk ang babazbaz, mopa sinulan in i iningqalidangan tu pan-e-an a, ni-i in babazbaz, tupa ka mepataz istaa ka tu mataz in nepa ki, ni-i in babazbaz; kusi-a-an istaa ki qulbu madamu, muskun munkunbu haan danum; peskatudiip a mebungu ka min-uni qanivalval.

Paaq pu-un masamu ata mapatnu ki qanivalval i na mistaba ka ima, na kislosan. Ma-aq is na mapatnu ki qanivalval a masamu pisansanun a tanuduq mapatnu, maqtu kis piqutmu-un a ima mapatnu ki bintuqan. Ma-aq a madanqas sadu-an a meqedang; ma-aq a masinhav sadu-an a me-uni iningqalidangan tu vuus; ma-aq a masanglav a me-uni ininsanglavan tu vuus, paaq pu-un vevivevi sadu-an is qudanan, kapimopa ang lopa ko ka melalangna ki issia madadengaz sintaqu tu masamu mapatnu ki qanivalval. Mavia tu masamu mapatnu ki qanivalval i? Tis-uni tu tinquz-a-un saduu ka qanivalval un, sasuu tu mano-azdengaz sadu-an; sikopa ka minin-anak minheza sadu-an un a tumamantuk a madadengaz tu masamu masalaqit saduu, asa tu samasqing saduu, masamu katmang mapatnupatnu nai ta, mopa mastaan nenka tu kapanuun saduu, uka sekaskopa nai ta.

Paaq pu-un ma-aq saam a Bununtuza ka masamu matusqung i sikopakopa sadu-an tun, masamu amin maqenan nai tun, asa ata tu lusqa samasqing saduu, asa tu matunahip i diqanin tu pino-azun a sikopakopa sadu-an mita kun, maqtu ata pesnane-an ta siza ki asa-un mita ma-un, maqtu amin pesna-ita siza ki na iskusia mita tu qemangsut, ma-aq is siza-un ta nenka makusia ka ni-i nenka mahau, manahip tismita kuzakuza, paaq pu-un ma-aq ata ka bunun a asa tu lusqa manahip miqumis haan nastu ti.

114 年全國語文競賽臺灣原住民族語言朗讀文章 【巒群布農語】 國中學生組 編號 3 號

(文章大意 僅供參考) ※字數限200字

論彩虹

傳說彩虹的形成是由於酒醉的人互相打架，被潑灑樹豆湯的人，不能講話，被放進入水裡面後變成彩虹。有些禁忌與彩虹相關，如果要手指彩虹時不可伸直手指，要握拳手指頭來指彩虹。彩虹的紅色是血變的；黃色是樹豆湯變的；綠色是蔬菜湯變的；下雨天時彩虹的顏色會變，布農族人的子孫仍然遵照老人家的囑咐。

我們要用虔誠的心敬畏它們，一切的自然現象都很偉大。