114 年全國語文競賽臺灣原住民族語言朗讀文章 【南王卑南語】 國中學生組 編號 1 號

na kidra i Balangaw

asuwa driya, tu sinasaleman kana Pinuyumayan i, a dawa, a kalumayan, a bunga, a buir aw a buaw. amau tu kinabaawan dra sarumaenan kadri punapunan. i likudran i, paragan dra koba kadri Balangaw. a mitrepa pakabulay aw meniwan dra asepan aw dra pangudrall. na asepan i, tu sangaaw dra wallu. na pangudrall i, tu sangaaw dra kuwan-to. adru driya, kadruwan a trau semalem dra asepan aw dra pangudrall.

mubalibalis a kakuwayanan. kandri kana samaya na amiyan i, tu kirungetraw parebuwa kana kay-liyang-cang na kidra. salaw kirepauwa an semaleam dra kidra kadri Balangaw kema. semullusullud na nong-hēy dra pasasaleman dra kidra. na maranger semalem dra kidra na trau i, tu paladamaw aw tu pullangay kana nong-hēy. driyama, maariari a trau semalem dra kidra.

na bekalan na kidra i, dadawanan tu buwa aw dalleu. salaw inaba tu trima. marekakadruwan a trau a semasalem. mudaway na kadrekadrekallan tu can-siyaw-pan. tu pukasayaw na madraa na kidra. tu abakaw dra trabak. kalleayan meniwan puka isuwasuwa driya.

an semalem dra kidra i, kana marayarayas na dare lla, kana paybayball na dare lla i, karuwa semalem peniya. an makiteng driya i, tu puenayan dar. tu rebayaw tu tralun kana kidra i paliyuliyus. tu drarukaw. an kemiyarami miaputr i, emaremengan emitrul dratu aputr dra pakamibuwa. an peniya kiyakidra kana madraa i, tu gararetimaw tu saasaadr na sasautran. adriya mullemes tu draruk kana dare. an makiteng driya tu buwa kana kidra i, tu kasayasayayaw meliputr dra kadupu. adriya tu karatri dra gerger; adriya tu kani dra ayam kema. salaw mabangabang aw maulep na muwauma. an saami i, karuwa parepuwan. adri i, paretelun kiyakidra.

salaw mitrima a kidra. amau tu wabaawan i punapunan dra trau i Balangaw garem. pakainaba aw pakababulay i sabak. an druwa i Balangaw muwadrangiya a trau i, adri adri temallam mekan dra kidra. aw tremima dra kidra pakasemangal dratu trau i sabak aw dratu alialian. na kidra i, maruwa ta semanga dra wallu, dra kiyaping. ullingull aw imaran. salaw mingalad na kidra i Balangaw.

114 年全國語文競賽臺灣原住民族語言朗讀文章 【南王卑南語】 國中學生組 編號 1 號

(文章大意 僅供參考) ※字數限200字

釋迦

早期，部落種植小米、陸稻、蕃薯、芋頭、樹豆等農作物，是主食，也是經濟來源。隨著時代改變，農改場研發釋迦，大家爭相種植釋迦，紛紛成立產銷班，方便集中整理，包裝成箱外出售。

平地和山坡地都可以種，剛栽種的苗，要有適當的水分，要拔雜草和施肥，剛開花時，利用夜間進行人工授粉，採收後要剪枝，養分才不容易流失。當果實長出來，要用紙包起來，以防蟲咬鳥吃，一年可採收二至三次。釋迦是經濟來源，已成了地方特產！