114 年全國語文競賽臺灣原住民族語言朗讀文章 【雅美語】 國小學生組 編號 2 號

sinsi namen a ka niaken

o ya ko peyvatvatekan a gako namen am, ya mas ngen do ili namen. ko tongalam a ya mangey mivatvatek, ko masarey a ya meyvatvatek, ta sira apia o sinsi namen ya mowyat sira ya amnanao o jiamen. no ko moli rana do vahey namen am, ya na mian si ina nimateyka ranan nimanotong so kanen namen, no namen rana mateyka koman am, na kinsaen ni ina o vakong ko ta no ya pa mian so ko ji animateyka nivatvatkan am, na ipanci yaken a ya mapateyka sia. ya na nanaoen yaken ni ina mowyat a macinanao do sinsi.

ko isarey si ina ya amnanao jiaken, no si ji ko ngamizinga o inanao na jiaken ni ina am, ya malahet o onowned ko. ta maniring si ina am, “o ji mangamizing so ciring no niapoan a kanakan am, nomakoa rana am abo angangayan da.” ori ya ko ipangamizing so da inanao jiaken no niapoan ko, ka sasarey da nira ama a ka ni ina. akman sang o sinsi namen ta na ikaglow yaken.

sinsi namen rana am, no to makatakow am akman so rarakrakeh a kakteh namen do da kapacialalam jiamen a mibozo, nojia malalayo do pivatvatekan namen; da paloloen yamen a mangey do sirisiri no rarahan a, manita so meyciataretarek a kayokayo namen ipakateneng do ngarangaran no kayo noji ngarangaran no tametamek; da nanaoen yamen a mianoanood so anood no kanakan, so namen ikasasarey do pivatvatkan a macinanao. no ya mian so lco jiatenngi do vakong am, da payaingen do kavavataen a namen kakeykai a makazab so peypeypangayan na so ko panadnadan so sinsinamen, do na karo no da katenngan a monganey do vakong a tenetenengda.

no to makatakow o sinsi namen am, akman so niapoan ko, no mian so masapa ko do pivatvatkon a mizaza nojia kaingen no velek ko am, da tongavangan yaken a ya mangey do Jimowrod, manci no koysang a omvavow so ingnen namen no marahet o nakenakem ko a macioya do anaankan jiaken am, da pamizingen yaken a mamlis do ko karatan, da kapanci niaken a mangey do nikaoya ko a tao a manci no kalasa ko, ka ji na pianan sia do onownen na no mian so apia vazavazay ko a manidong so tao nojia keyan no pia nimahap ko do pinenetan namen am, ipikarkaryak da yamen a masasaya amrapong jiamen. ori mamen tonazestesi a ya mipakatkak so nakenakemo a ka no teneteneng do peyvatvatkan namen. tana ya ownanao jiamen am, sira mamimin a akman so niapoan namen a yamag low niamen a omvavaga jiamen a mahap sopia vazavazay to angey do ipakaveyvow namen a mangarilaw so iciatatao do karawan.

114 年全國語文競賽臺灣原住民族語言朗讀文章 【雅美語】 國小學生組 編號 2 號

(文章大意 僅供參考) ※字數限200字

老師和我

讀書的地方離村莊很近，我都走路去學校。飯後，媽媽會檢查作業，跟老師一樣認真。媽媽要我聽老師話，老師也會疼愛我。

老師像兄長、像父母，陪伴我們，提供給我們書中的道理，也會擔心我們受傷、生病，帶我們去治療。若我有好的表現，幫助別人或參與比賽有不錯的成績時，老師會給我鼓勵，漸漸地，做人處世的道理也被培養起來。教我們的老師會換來換去，但老師們卻一樣用愛的教育教導我們品格，用愛對待每人。