114 年全國語文競賽臺灣原住民族語言朗讀文章 【噶瑪蘭語】 國中學生組 編號 4 號

semudad tu sasudadan

pitemawaR qangid tanan temaqsi, semudad ti patuda na Ripanan, tangi temanan sasudadan sudad, pitemawaR niz imi melana tu qakiya sasudadan, wanayka mai azu tu kenasianem na anem niaq patudan. tangi deddan, patudan qawqawman yau ta Ripanan semudad tu muwaza sasudadan niaq temanan.

taytan ku Ripan, pilay ti anem ku, azu maken suppaRan iku ay sasudadan, qatenes qawka qalupun semudad, qakenutan ku nani, Rayngu iku semudad ay, padames qatenes qawka qalupun semudad, nazau qaRayngu ti iku ngid tayta tu tilibi seRay mawRat, padames pasi tuRantuRabi qawka qalupun semudad qawka qanengi maynep. tangi sasudadan ay sudad muwaza, yau qaya nizu qataqan ku Rayngu iku semudad ay sasudadan.temanan saleppaw, melazuk pa mulepun sasudadan ku, melalazuk ti iku qeman, melalazuk iku muzis, timangu pilay anem ku madded ta ngayaw na takan, pazukatan ku sasudadan, taytan ku sasudadan, tuRpus ti anem ku. kumnut ti iku qaya, manna pataz muwaza nipazukat na patudan tu sasudadan temana, kumnut anem sasetaR ti mai tu qunqunian, mai qakiya sasudadan, yau anem ku qalazukan palupun semudad, wanayka qasiR mesuqas ti anem ku, yau sasudadan nengi sudadan, wanayka qatenes qawka qalupun semudad. yau sasudadan ay, kemilim pama ta zuman sudad qawka suppaRan ta naqunian ta semudad, yau zuma kemilim ta zuman sudad mai qapakala tu naqunian ta semudad, yau zuma ussiq sasudadan tenes qawka mulepun semudad, nazau padames ti iku azu penu mengasan, qasiR melaziw ti duki, qalizaqan ku ay sataytan tilibi malaziw ti, ngid palupun tu sasudadan, kingan ku ti suani ku meniz ta temunawan temuRes, ngid palupun tu sasudadan, kingan ku ti utani ti duki tuRantuRabi ti, padames ti iku pilay, niz ti maynep lazat na pinileppaw, wan ti ma aiku maded ta ngayaw na takan, mengasan palupun tu sasudadan.

maken ngid ti iku uRing mai tu sauRingan, wanayka sudadan nani qakelawkawayan na pataqsian, azu buqaRes mai semudad, qaqayla ti patudan seRay tama tina, Raqana, maken melabut mai ti ngid sudad ya anem ta, qawman palupunan ta sasudadan qawka nengi ay pataqsian.

114 年全國語文競賽臺灣原住民族語言朗讀文章 【噶瑪蘭語】 國中學生組 編號 4 號

(文章大意 僅供參考) ※字數限200字

寫作業

放學前，老師總會黑板上寫上今日作業。就算是最拿手的科目的作業，也要花時間，而討厭的、不會的科目會花更多時間，沒時間看電視、玩耍，還要很晚才能睡。為了要早點寫完，回家後迅速吃飯、洗澡，一看到習題，心就涼了一半，有的作業還得找資料才寫得出來，為了要完成作業，我不在乎時間越來越晚、我越來越累，家人都去睡了，我仍坐在書桌前緩慢寫作業，做作業是學生的本分，再怎麼不耐煩，還是盡力完成。