114 年全國語文競賽臺灣原住民族語言朗讀文章 【拉阿魯哇語】 國小學生組 編號 1 號

siaiapaku karitaruamacici

tam marumukuaku tumalʉlʉvʉ sikuraraua miararuma taruamacicia karitahlana, kuhlaisai mupapiahlicuaku tumalʉlʉvʉ, ucani pakaritʉkʉhla taruamacicia mamisaka, kuucani tahlana Hla’aluana, tumaturu mʉmʉa tahlana Sumukuhlu, kuhlaisai tamucuaku uapapapalu kurarau taruamacicia kani’ina. ta’iaraisaka kuucani tuahlʉ siusuaturua kari Hla’alua hla vunguka, Hla’alua tuahlʉ mʉmʉa pautuahlangi kari Sumukuhlu hla vunguka.

ulavaisa miungucua arisataruamaciciana, kumitaku rahluacu kuakiti laʉlaʉvʉ mamaini Hla’alua hla maru mʉmʉa hlamuna pautuhlangia laʉlaʉvʉ mamaini Sumukuhlu, rianʉamu hliangahli tʉkʉhlʉ miararuma, tʉkʉhlʉ ariatʉkʉrana mʉcʉkʉhlʉ, tuahlʉ maru nani tarucucuvungu, apususuacuamu amaimaini tarʉana, macu angahla tarʉanahlamu ia, lukuhlu tarʉana, ucani avakʉlahlaku ia, maci tarisia makuavau ia, tarisi tatʉkʉhlʉka sikuatitipaisa, tumimahla sitarisia, maci mʉtʉahlʉkicualu ia taisa piracaucaua, kuhlaisai maniki pasaulaula’ʉ ahla umaiapʉ arupapiavalʉ uka’a pacalicalihli. pasaʉlʉsʉ laʉlaʉvʉ umiiapʉ kʉlʉsʉ uumu uuru tam hliasasangarʉ.

miungucu siautulua ari, ihlaisa asasangaraku ta’iaraisaka, mura rumamuvuvulunga kumita apaihlipihla sasaruana, maruamu sala’ a arupatiakili umiavavahlira masakʉ, micalivi tihlivi rianʉ apaihli ihla sala’a, pakita ihlaku mavacangʉ vuvulunga, ulavaisa miungucuamu hlasali, hliparana ahlama kiariari, maniki maravuvulungacu ia, apumia hlikisucacania pakiaturuana, pahlumiamia sasaruanana rumahlaʉ, rumiaku atʉhlʉngʉ sapi hlicaliva nanina, ausia tacacurunaku puaili salia.    taruamacicia kani’i mahlutaisacuaku, pautuhlangimana kari hla vungukaisa Sumukuhlu, hla mataingalʉ asasangara ia, tarʉanahlamu lukuhlu atʉahlʉamu kicualungahlana, kani’i mavacangʉ pahluailiana, kuaku asapu miungu ariari.

114 年全國語文競賽臺灣原住民族語言朗讀文章 【拉阿魯哇語】 國小學生組 編號 1 號

(文章大意 僅供參考) ※字數限200字

我的族語夏令營

我喜歡參加部落辦的族語夏令營。今年很不一樣，不只能學習拉阿魯哇的語言和傳統文化，也能認識布農族的語言和文化。夏令營當天，我們分成數個小組，我是雲豹隊，各隊在比賽歡呼時會有各種動作，聽說第一名有大獎，不管遊戲或上課都不會放過搶答。

尋根活動到森林裡探險，路上常有驚險，但也讓我看到深山裡的美景，來到祖先以前居住之地，透過老師講述，我有種回家的感覺。夏令營讓我成長許多，我永遠忘不了這美好的回憶。