114 年全國語文競賽臺灣原住民族語言朗讀文章 【中排灣語】 高中學生組 編號 1 號

pakaljavar i qinaljan

nu tjemaucikel itjen tua patjara maljavar ta kisupasaliv izua tjakudan a kacalisiyan.

ta sicuayan, izua namasan remasurasudj tua i qinaljan, padjaljedjalj ta marevetjvetjek na mamazangiljan kata kalingan izua uta sinanvuluvulung a namapaqaljay a ramaljemaljeng sa maqati a tjulju vecekadan ta itjen a matjadrusa ta titjen a taqaljaqaljan. aicu a tjamadju a puvarung a caucau a pinaparangezan na mamazangiljan a kisan remasurasudj.

nu pakaljavar tua sitjukuya pakakaizuazuayin itjen a matjadrusa, tjamadju a namaresepasaliv a cemekeljan a marekakaka, djauljen nua kalaingan a pakiqepu, kalingan a penenetj tu mainu, tu nu ngida a maljavar. satje paljayangi a tjaikuya tu venavaw tu tjasikaqepuqepu. mavan a nasepasaliv a sikuletj tu tjanupida a vavain, nu tjanuita a djupeneq kimaya mutjelu nuika musepatj ta kinupul a djinulis tu vavain. nu kudresul a pasaliv izua nu tjanudrusa nuika tjanutjelu a djupeneq a tja vavain. tja sinan pazangal aravac a vavaw, tja sipakalevaleva, tja sipucekeceklj, tja sipudjavadjavay, tja sipaqaljaqaljay uta. pupacugan aravac a vavaw i paiwan zuku.

inika penenetj a kidrimu ta sipakaljavar a zikang , mavan nu matekel anga a tja vinavaw pulingalingav anga itjen tu nungidanga a tja sikaqepuqepuan a qadaw.nu paruarut tu izua tja pasaliv, maljavar itjen tu sitjukuya, nu kudresul a pasaliv qacang a tja sitavung, namaya ta nasi na caucau a kinapazangalan a qacang, tjaliyav a tja sikataqaljan a tjemukuya ta sauzaiyan kata vavaw. nu kemuletj ta pasaliv ika amin a sinepacevakan a pacunan, tja sikuletj auta a nasi na caucau, nu punasi a kemasi tjumaq anan, kudresul a tja sitavung. ljawa kakudan nua vavuluvulungan, nu sepasaliv ta mamazangiljan nu neka nu sitjukuya sanvetjeken na i tjumaq, sa kisekaulj itjumaq ta mamazangiljan.

a ramaljemaljeng nu qivu nakuya kemedresulan itjen, seman pazangal itjen sakamaya ta pazekatj ta zuma ta qaliqali, ika namakinemenem tu mecevucevung itjen nungidangida. nu namakapazekatj itjen sipazekatj itjen, nua zuma nua qaliqali nu titjen anga aya!

114 年全國語文競賽臺灣原住民族語言朗讀文章 【中排灣語】 高中學生組 編號 1 號

(文章大意 僅供參考) ※字數限200字

部落談判

以往發生糾紛，頭目會透過「糾局」執行法令，執法單位由頭目家的老二及部落協調事務發言人Kalaingan負責公正的第三方。主要以雙方當事人及其家人、親友來參與，發言人決定談判地點。犯錯方要釀酒表示歉意，賠償金可用豬和任何一種鐵器作為賠償，會依其釀酒的熟成日決定。罰款原則以被得罪之人的身分高低決定，賠償以nasi來區別，若得罪頭目卻無法賠償，就會被收為佣人，終身侍奉得罪的家族，現在若有糾紛都在鄉公所或調解會談判。