114 年全國語文競賽臺灣原住民族語言朗讀文章 【秀姑巒阿美語】 國中學生組 編號 2 號

O malimooday a pona^

Caay katawal ako koya romi’ad to dafak no kaciferangan. Palalen ni mama^ kako, mato macarohay ko ngiha’ niira, sowal sa, “ O mamasofoc to ci ina^, tata patalaisingen ita ciira! ” saan. ’Afang han niira ci ina^ a romakat, kitingen niira kako i kawili^. Toya tatokian, matokato:k ho^ kako a madakaw to paliding a tayra toya mangataay a pipaisingan. O sakatosa^ to a wawa^ ni ina^ koni, nika cihinapec ho^ ko faloco’ ni mama^ i ciinaan. Tire:ng sa i paenan a mihetatala^; kako sato i, mafoti’ i kakamaro’an. Hato tosaay tatokian, matengil to ko tangic no wawa^ nani laloma’. So’elinay, masofoc to ci ina^, matongal to ko tayniay no paro^ no loma’; itiya i, sepatay ho^ ko mihecaan no mako. Adihay ko kapawanan ako to mata’elifay a demak. Yo masofoc ko safa^ ako to fa’inayan i, caay ka hacowa^ ko kafana’an ako. Pakayni to i sowal ni mama^ ko sakafana’ ako. Nika, oya pona^ no safa^ ako, masapi:nang i tangal ako, caay ka pawan ako tahanini^.

O sowal ni ina^ ako, “Oya malimooday a pona^ i tatirengan ita i, o sakakafit no ina^ ato wawa^.”saan. Yo micodad to kako i kwo-cung i, mipasifana’ to ko singsi^ to pakayniay i tatirengan no tamdaw, itiya to kako a mafana’ toya sakakakafit hananay ni ina^. O pona^ han no mita o Pangcah. Yo i tiyad ho^ no ina^ ko tamdaw i, o pakayraan no saka’orip no wawa^. Moetep folad ko wawa^ i tiyad no ina^, masofoc to ko wawa^ ta posoten no ising koya pona^. Ora pikafitan no wawa^ a ma’orip i tiyad no ina^ i, malamama:ngay to i tatirengan no wawa^.

Yo sayiten no ising ko pona^ ta malaliyas ko ina^ ato wawa^. Orasaka, o nanitiniay i ina^ ko tatirengan ita, o malecaday to no ina^ a remes ko remes no wawa^. Ano malaliyali:yas ko tatirengan no wawa^ ato ina^ i, caay ko mamapo:sot no sasayit. Mato kita o Pangcah a finacadan, o cecayay ko pona^ no mita. O malecaday ko remes no mita ato no tato’asan no mita.

Yo minengneng kako to pona^ no tatirengan ako i, maharateng ako ko tadamaan no ina^; o roma^ sato, mahemek kako ao teloc no Pangcah. Orasaka, caay ka nga’ay kita a mafokil to sowal ato seragawan no tato’asan ita o Pangcah. Onini ko sakaci’icel ako a mirayray to sowal ato serangawan no tato’asan. Sa’icelen ita!

114 年全國語文競賽臺灣原住民族語言朗讀文章 【秀姑巒阿美語】 國中學生組 編號 2 號

(文章大意 僅供參考) ※字數限200字

圓圓的肚臍

我對弟弟誕生的記憶印象不深，但對弟弟的臍帶，卻有著深刻印象與好奇。身上的肚臍眼是我們跟媽媽在肚子裡的連接線，氧氣、水分和營養都靠它輸送，是條生命線。將這條臍帶剪斷，原來臍帶的地方，就成了肚臍眼。如同我們身為原住民，身上流著原住民血液，從出生的那天就息息相關。流的是原住民的血液，就不能忘記自己的語言及文化。這股無形力量，一直推動著我把族語學好。這股無形力量，一直是我努力學習族語和文化傳承最大的動力。