114 年全國語文競賽臺灣原住民族語言朗讀文章 【拉阿魯哇語】 國中學生組 編號 2 號

ariatʉkʉranaku

talʉmʉka ariatʉkʉrana cacalaisa tavahlihla, umariva acancancihli mamaini, acancancihli cucu’u, rianʉ hliangahli naana arataisa, maruaku kani’i mavacangʉ iavavacanga, ariatʉkʉranana ʉnʉmʉ caihli siangusipiana, nani ia apulavaʉku asapuahliatʉhlʉngaku.

milalʉvʉ ihlaku puaruma ariatʉkʉranana, mualualu ma ahliacuvungaku taisa hlamaranarʉ parana mitahlahlʉna, tapiamia mitahlahlʉta rianʉ matavuhliu, marumana upatʉ kiana talukuluka taʉhlʉkai, hlimusiriaisata parana mitahlahlʉna, ausi hlituhlumahlumanʉa taisa cucu’u, maiatuhluhlu ariatʉkʉranahlamuna, karʉkʉhlʉ miungu sipasaulaula’ʉ, makacania taiatahlahlʉana, milisana mamaini, marua laʉlaʉvʉ pisuavatʉrʉ taʉhlʉkai, marua mitahlahlʉ, taula’ʉ vahliungu, mutuavalʉvalicu ariatʉkʉranana.

taparana mitahlahlʉa hliacuvunga ia, taapuasiria cukahlangʉ hata’a, aucaucani takuacaniaʉ, maivʉvʉrʉnga patakucuamu patahlʉmʉ patasaiti musiri taparana kutitipana, kumita hlitu’acangʉrahlʉ cukahlangʉ, mʉlʉvʉsa hlikukana, aramuamuarʉ alalʉngʉsʉ patʉpatʉkʉa taparana, apusiri hata’ana, piucani hlipatavʉhlʉra tataisa kiu’u, ausihlimu sisiri miasasara hata’a hla maiatuhluhlu ariatʉkʉranahlamuna.

musa umiataparana kutipatipana rianʉ hlipairuruma, ’ahliahlivia hlililia ’ʉcʉmʉ, hlitapana pasahlikua tahliaria, tam mavacangʉ aisa parana tumuruna, hlipatahlʉmʉhlʉa tuu’u hla ta’ʉhla, aariaariamu maruisana, tuvacavacangʉ tumamahlʉmahlangʉ musuturu, arupatakialu papuhlu kari, pasamanganʉ musuturu, ma ucani parana tumuruna tam mahlʉmʉhla mapuhli, maranarʉ sihlangʉ matahlau. maniki’ai ariatʉkʉranahlamu kupipakaritʉkʉhla cacalaisa, hla liliunga ariatʉkʉrana tam puamahlʉngʉ, tuahlʉa kumaru kani’i ariatʉkʉrana, mangusipi ia tam masasangarʉ, kuatʉatʉhlʉngʉ ʉnʉmicuaku marunani, angahli tikikuhlimu ’aliiva tʉpakipuhlu tam alʉngʉngaʉ. kani’i paranana ihlaisa paranaku musuturu, ihlaisa mʉmʉa hliparanaku arataisa, tam matumuhlua pahluaiailia.

114 年全國語文競賽臺灣原住民族語言朗讀文章 【拉阿魯哇語】 國中學生組 編號 2 號

(文章大意 僅供參考) ※字數限200字

我的學校

校園的生活給我留下深刻印象。走進校園，首先看到平坦寬闊的跑道。跑道多為紅色，還有四個籃球架豎立在運動場中，就像四個鋼鐵巨人一樣保護校園。課餘活動時，運動場上頓時沸騰起來，同學們有的踢球、有的跑步，笑聲迴響在整個校園。

運動場正前方是升旗台，兩側有高大挺拔的樹，像忠心耿耿的哨兵守護學校。學校的建築物塗滿了彩色油漆，在陽光照耀下更加美麗，教室裡擺放桌椅，我們在整潔又寬敞的教室學習。